b'\n_START_ARTICLE_\nCentralna medicinska knji\xc5\xbenica, Ljubljana\n_START_SECTION_\nZgodovina\n_START_PARAGRAPH_\nCentralna medicinska knji\xc5\xbenica (CMK) je visoko\xc5\xa1olska knji\xc5\xbenica, ki je bila ustanovljena leta 1945, za\xc4\x8detek njenega delovanja pa sovpada z ustanovitvijo Medicinske fakultete v Ljubljani. Leta 1946 je knji\xc5\xbenica za\xc4\x8dela delovati s prvim bibliotekarjem in idejnim vodjem dr. Lojzom Kraigherjem.\n_START_SECTION_\nOsnovni podatki\n_START_PARAGRAPH_\nDanes je najve\xc4\x8dja in najbogatej\xc5\xa1a medicinska knji\xc5\xbenica v Sloveniji, ki s svojimi storitvami sledi sodobnim smernicam in potrebam uporabnikov. CMK podpira poslanstvo in dejavnosti Medicinske fakultete, predvsem z nudenjem podpore pedago\xc5\xa1kemu procesu, strokovno-zdravstveni dejavnosti in znanstveno raziskovalnem delu. Centralna medicinska knji\xc5\xbenica ima tudi vlogo nacionalne medicinske knji\xc5\xbenice in tako nudi storitve svojim uporabnikom (zdravnikom in drugim zdravstvenim delavcem, \xc5\xa1tudentom, raziskovalcem, ...) in knji\xc5\xbenicam iz cele Slovenije. CMK \xc5\xbee ve\xc4\x8d kot tri desetletja usklajuje nabavo in druge aktivnosti v biomedicinskem krogu slovenskih knji\xc5\xbenic.\n_START_SECTION_\n\xc4\x8clanstvo/uporabniki\n_START_PARAGRAPH_\nUporabniki CMK prihajajo iz celotne Slovenije, najve\xc4\x8d je \xc4\x8dlanov iz Medicinske fakultete, veliko pa tudi iz Univerzitetnega klini\xc4\x8dnega centra ter drugih zdravstvenih in raziskovalnih organizacij. Vsak uporabnik se ob v\xc4\x8dlanitvi v knji\xc5\xbenico zave\xc5\xbee, da bo upo\xc5\xa1teval knji\xc5\xbeni\xc4\x8dni red in po pla\xc4\x8dilu letne \xc4\x8dlanarine prejme \xc4\x8dlansko izkaznico. Uporabnik se lahko odlo\xc4\x8di za letni vpis v knji\xc5\xbenico, tromese\xc4\x8dni ali pa le enomese\xc4\x8dni vpis. \xc5\xa0tudentje \xc4\x8dlanarino pla\xc4\x8dajo ob vpisu na fakulteto oz. v vi\xc5\xa1ji letnik in velja za teko\xc4\x8de \xc5\xa1olsko leto.\n_START_SECTION_\nPoslanstvo\n_START_PARAGRAPH_\nPoslanstvo CMK je podpora raziskovanju, klini\xc4\x8dnemu delu in biomedicinskemu izobra\xc5\xbeevanju ter zagotavljanju zdravstvenega varstva z izvajanjem informacijsko knji\xc5\xbeni\xc4\x8dne dejavnosti (le-ta vklju\xc4\x8duje zagotavljanje dostopa do svetovne biomedicinske literature, pospe\xc5\xa1evanje u\xc4\x8dinkovite uporabe znanja in informacij ter seveda izobra\xc5\xbeevanje uporabnikov).\n_START_SECTION_\nStoritve\n_START_PARAGRAPH_\nV knji\xc5\xbenici nudijo mnoge elektronske in klasi\xc4\x8dne storitve, s katerimi \xc5\xbeelijo uporabniku omogo\xc4\x8diti hiter dostop do izbrane svetovne biomedicinske literature, ter pomagati pri izbiri in kasneje tudi pri u\xc4\x8dinkoviti uporabi informacij. Knji\xc5\xbenica nudi 24 urni dostop do bogate digitalne knji\xc5\xbenice CMK, prav tako je omogo\xc4\x8den 24 urni oddaljen dostop do digitalne knji\xc5\xbenice z lokacij izven MF. Svoje storitve razvijajo predvsem v skladu s potrebami uporabnikov, vseeno pa sta pomembna dejavnika tudi ponudba virov in razvoj informacijskih tehnologij. Zaposleni med drugim uporabnikom nudijo pomo\xc4\x8d pri re\xc5\xa1evanju informacijskih problemov, iskanju in posledi\xc4\x8dno uporabi informacij ter pri vrednotenju \xc4\x8dlankov, omogo\xc4\x8dajo pa tudi fotokopiranje in vezavo gradiva. Med storitve knji\xc5\xbenice so vklju\xc4\x8dene: izposoja gradiva, dobava dokumentov, dobava gradiva iz drugih knji\xc5\xbenic in iz tujine, izdajanje informativnega gradiva, spletna ponudba s knji\xc5\xbeni\xc4\x8dnim portalom, digitalna knji\xc5\xbenica in oddaljen dostop do e-virov. V CMK nudijo tudi izobra\xc5\xbeevalne te\xc4\x8daje za uporabo razli\xc4\x8dnih baz podatkov in knji\xc5\xbeni\xc4\x8dnih storitev. Te\xc4\x8daji (so brezpla\xc4\x8dni za \xc4\x8dlane) potekajo v obliki organiziranega izobra\xc5\xbeevanja ali prakti\xc4\x8dnega dela pod vodstvom strokovno usposobljenih knji\xc5\xbeni\xc4\x8darjev. Knji\xc5\xbenica nudi med drugim tudi predstavitveno delavnico o uporabi digitalne knji\xc5\xbenice in oddaljenega dostopa. Namen delavnice je predvsem seznanitev \xc5\xa1tudentov, pedago\xc5\xa1kih delavcev, raziskovalcev in drugih z mo\xc5\xbenostmi njene uporabe, katero znanje jim bo v veliko pomo\xc4\x8d pri delu. Uporabnikom je v knji\xc5\xbenici na voljo kar 106 \xc4\x8ditalni\xc5\xa1kih mest in 15 ra\xc4\x8dunalnikov. Ra\xc4\x8dunalniki omogo\xc4\x8dajo dostop do interneta, bibliografskih zbirk ter elektronskih revij in u\xc4\x8dbenikov, do programskega paketa MS Office, ponujajo pa tudi mo\xc5\xbenost tiskanja.\n_START_SECTION_\nKnji\xc5\xbeni\xc4\x8dno gradivo\n_START_PARAGRAPH_\nCentralna medicinska knji\xc5\xbenica je v letu 2009 prvi\xc4\x8d izvedla popis celotnega knji\xc5\xbeni\xc4\x8dnega gradiva in popisala 191.895 enot gradiva. Zelo velik poudarek dajejo na razvoj digitalne knji\xc5\xbenice, ki je v letu 2009 zajemala kar 1550 licen\xc4\x8dnih in 459 prosto dostopnih e-revij ter 1.341 e-knjig s podro\xc4\x8dja biomedicine. CMK omogo\xc4\x8da v sistemu COBISS internetno podalj\xc5\xa1evanje gradiva, avtomatizirano izposojo gradiva, urejanje profila, itd. Vse pridobljeno tiskano in elektronsko gradivo se s postopkom vsebinske in bibliografske obdelave vklju\xc4\x8di v ra\xc4\x8dunalni\xc5\xa1ki katalog sistema COBISS.\n_START_SECTION_\nIzposoja\n_START_PARAGRAPH_\nKnji\xc5\xbeni\xc4\x8dno gradivo si lahko izposojajo le \xc4\x8dlani CMK, ki so poravnali \xc4\x8dlanarino. Vsak uporabnik si lahko naenkrat izposodi do 10 revij, katerih enotna izposojevalna doba je 6 delovnih dni. U\xc4\x8dbenike in monografije si lahko uporabniki izposodijo za dobo enega meseca z mo\xc5\xbenostjo enkratnega podalj\xc5\xa1anja \xc5\xa1e za en mesec. Izjema so nekateri u\xc4\x8dbeniki, ki so \xc5\xa1tudentom MF na voljo za izposojo za tri mesece. Gradivo si lahko izposodi tudi ne\xc4\x8dlan, vendar pa mora pla\xc4\x8dati izposojevalnino. V primeru prete\xc4\x8denega roka izposoje se pla\xc4\x8da zamudnina, le-tej pa sledijo tudi opomini. Rezervacij za izposojene monografije ne sprejemajo, ampak za proste izvode, imajo pa uporabniki mo\xc5\xbenost rezervacije \xc5\xa1tirih revij (profesorji MF do 10).'